मेरठ कालेज के भूगोल विभाग के पूर्व विभागाध्यक्ष डा. कंचन सिंह के अनुसार इस समय बंगाल की खाड़ी में बना निम्न दबाव का क्षेत्र उत्तर पश्चिमी दिशा में आगे बढ़ते हुए बीती रात गहरे निम्न दबाव का क्षेत्र बना और जो आज सुबह और सशक्त होते हुए डिप्रेशन में तब्दील हो गया है। इसके चलते ओड़ीशा और आसपास के भागों में पहले से ही भीषण बारिश हो रही है। यह धीरे-धीरे आगे बढ़ रहा है। जिस कारण पूर्वी और मध्य भारत के ज्यादातर भागों में बादलों का प्रभाव बढ़ गया है और कई जगहों पर गर्जना के साथ बिजली गिरने की घटनाएं देखने को मिल रही हैं। मौसम का यह मिजाज अगले चार दिन तक बना रहने की संभावना है। डिप्रेशन क्रमशः उत्तर-पश्चिमी दिशा में आगे बढ़ेगा। साथ ही इसके प्रभाव से मॉनसून की अक्षीय रेखा का पूर्वी सिरा दक्षिण में आेडीशा के पास आ गया है।